

**REPUBLIKA E SHQIPERISE**

**KOMISIONI QENDROR I ZGJEDHJEVE**

### V E N D I M

**PËR PËRDORIMIN E KAMERAVE REGJISTRUESE DHE TË MONITORËVE PËR SHFAQJEN E FLETËVE TË VOTIMIT NË VENDET E NUMËRIMIT TË VOTAVE NË ZGJEDHJET PËR ORGANET E QEVERISJES VENDORE 2019**

Komisioni Qendror i Zgjedhjeve në mbledhjen e datës 26.12.2018, me pjesëmarrjen e:

Klement ZGURI - Kryetar

Denar BIBA - Zv/Kryetar

Bledar SKËNDERI- Anëtar

Edlira JORGAQI- Anëtare

Rezarta BITRI- Anëtare

shqyrtoi çështjen me:

**OBJEKT:** Përdorimi i kamerave regjistruese dhe monitorëve për shfaqjen e fletëve të votimit në Vendin e Numërimit të Votave, në Zgjedhjet për organet e qeverisjes vendore 2019.

**BAZA LIGJORE:** Neni 23, pika 1, germa a, neni 94, pika 4, të ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar.

KQZpasi shqyrtoi dokumentacionin e paraqitur dhe dëgjoi diskutimet e përfaqësuesve të partive politike,

### V Ë R E N

Kodi Zgjedhor në nenin 94, pika 4, përcakton se, në Vendin e Numërimit të Votave, KQZ-ja vendos për përdorimin e kamerave regjistruese dhe të monitorëve (ekraneve) për shfaqjen e fletëve të votimit përpara vlerësimit të tyre. Kamerat me rezolucion të lartë instalohen mbi çdo tavolinë numërimi për regjistrimin e vlerësimit të çdo flete votimi dhe transmetimin në kohë reale në monitorë (ekrane) të vendosur përballë vëzhguesve.

Përvec sa parashikon neni 94, pika 4, për të monitoruar procesin e numërimit të votave në cdo VNV, KQZ do të realizoj edhe një sistem për të monitoruar procesin e numërimit të votave në çdo VNV nga ambientet e KQZ-së, duke parë në kohë reale në monitorë këto VNV.

Ky proces është përdorur që prej zgjedhjeve për Kuvendin 2009 dhe tashmë KQZ disponon pajisjet kryesore të nevojshme për realizimin e tij.

**PËR KËTO ARSYE:**

Mbështetur në nenin 23, pika 1, germa a, nenin 94, pika 4, të Ligjit nr. 10019, datë 29.12.2008 “Kodi Zgjedhor i Republikës së Shqipërisë” i ndryshuar,

**VEND0SI:**

1. Përdorimin e kamerave regjistruese dhe të monitorëve (ekraneve), për regjistrimin dhe shfaqjen e fletëve të votimit, në Vendin e Numërimit të Votave në Zgjedhjet për organet e qeverisjes vendore 2019.
2. Përdorimin e sistemit të monitorimit të numërimit të votave në VNV nga ambientet e KQZ-së në Zgjedhjet për organet e qeverisjes vendore 2019.

3- Kundër këtij vendimi mund të bëhet ankim në Kolegjin Zgjedhor brenda 5 ditëve nga shpallja e tij.

4- Ky vendim hyn në fuqi menjëherë.

**Klement ZGURI - Kryetar**

**Denar BIBA - Zv/Kryetar**

**Bledar SKËNDERI- Anëtar**

**Edlira JORGAQI- Anëtare**

**Rezarta BITRI Anëtare**